DA Den Europæiske Unions Tidende CE 84/304

(2004/C 84 E/0352)

SKRIFTLIG FORESPØRGSEL P-0066/04

af Antonio Di Pietro (ELDR) til Kommissionen

(13. januar 2004)

Om: Parmalats underskud

Den italienske mejerikoncern Parmalats gigantunderskud på omkring 10 mia. EUR, der anses for at være det værste tilfælde af regnskabssvindel i Europas historie, har på dramatisk vis tydeliggjort det alvorlige behov for strengere og mere effektive regler til imødegåelse af svindel i virksomhedernes budgetter.

Mener Kommissionen ikke, at det i et enhedsmarked som det europæiske, der ifølge traktaterne bygger på principper om fri bevægelighed for personer, varer, kapital og tjenesteydelser — for bedre at kunne beskytte borgerne mod denne form for svindel — er nødvendigt straks at træffe fællesskabsforanstaltninger med henblik på at øge kontrollen med virksomhedernes regnskaber i EU, hvilket også vil være i overensstemmelse med princippet om fri virksomhedskonkurrence, der bygger på respekt for de fælles regler?

Mener Komissionen ikke, at den gældende ordning for kontrol af aktieselskaber i Italien — der tænkes her især på den rolle, der varetages af det italienske børstilsyn, Consob, og nationalbanken Banca d'Italia — er utilstrækkeligt set i forhold til parametrene i EU-retten?

Svar afgivet på Kommissionens vegne af Frederik Bolkestein

(17. februar 2004)

Selv om det aldrig bliver muligt at forhindre samtlige former for svigagtig adfærd, mener Kommissionen, at der er et akut behov for initiativer med henblik på at genskabe investorernes tillid til kapitalmarkederne ved at gøre det vanskeligere at begå bedrageri, ved at skabe klarhed om bestyrelsesmedlemmers og revisorers pligter, ved at styrke det offentlige tilsyn med revisorstanden og ved at forbedre samarbejdet mellem tilsynsmyndigheder inden for EU og med tredjelandene. Derfor stillede Kommissionen i sin handlingsplan om lovpligtig revision (1) forslag om en række foranstaltninger med henblik på at forbedre den lovpligtige revision i hele EU, og derfor bekendtgjorde Kommissionen i sin handlingsplan om selskabsret (2) en række initiativer med henblik på at skabe bedre virksomhedsledelse.

I marts 2003 agter Kommissionen at foreslå en revision af ottende selskabsretlige direktiv (3), hvor der vil blive taget stilling til spørgsmål som revisorregistrering, etik og uafhængighed, revisionsstandarder og revisionsberetninger, kvalitetssikring af revision, undersøgelser og sanktioner, offentligt tilsyn, kommunikation mellem revisor og bestyrelse samt reguleringsmæssigt samarbejde mellem tilsynsorganer i EU og med tilsynsorganer i tredjelande. Kommissionen ønsker også at gå hurtigere frem med en række foranstaltninger vedrørende virksomhedsledelse, der blev bekendtgjort i handlingsplanen for selskabsret, f.eks. uafhængige bestyrelses- eller tilsynsrådsmedlemmers rolle, klarhed om alle bestyrelsesmedlemmers kollektive ansvar for finansielle oplysninger og afgørende oplysninger om andre områder samt offentliggørelse af koncernstrukturer og koncerninterne transaktioner.

Kommissionen finder det ikke passende at udtale sig specifikt om, hvorvidt det nuværende tilsynssystem i Italien er hensigtsmæssigt. Med de skitserede foranstaltninger ønsker Kommissionen at styrke det reguleringsmæssige samarbejde mellem alle tilsynsorganer i EU. Øget samordning af tilsynsvirksomheden på EU-plan vil medvirke til at forbedre den nuværende situation i medlemsstaterne, blandt andet gennem udveksling af bedste praksis, rådgivning om revisionsstandarder m.v.

(1) Meddelelse fra Kommissionen af 21. maj 2003 — »Styrkelse af den lovpligtige revision i EU«, EUT C 236 af 2.10.2003.

(2) Meddelelse fra Kommissionen af 21. maj 2003 om »Modernisering af selskabsretten og forbedret virksomhedsledelse i Den Europæiske Union — vejen frem«, KOM(2003) 284 endelig udg.

(3) Rådets ottende direktiv 84/253/EØF af 10. april 1984 om autorisation af personer, der skal foretage lovpligtig revision af regnskaber, EFT L 126 af 12.5.1984.